Iñaki Esain

Iñaki Esain Urbeltz, pilota arloan Esain deituraz ezaguna (Burlata, Nafarroa Garaia, 1976ko abenduaren 24a) esku huskako pilotari profesional ohia da. Aurrelari jokatzen zuen, Asegarce enpresarekin; lehenago, Aspe eta Maesku 2000 enpresekin jokatua zen. Estatistika ofizialen arabera, 1,79 metro luze da, eta 80 kg pisatzen zuen. Estreinako partida 1998ko otsailaren 27an jokatu zuen, Iruñeko Labrit pilotalekuan. Bi titulu nabarmen irabazi zituen: 1998ko bigarren mailako buruz buruko txapelketa eta 2003ko Nafarroako lau eta erdiko txapelketa. 2008ko otsailaren 11n jokatu zuen profesional gisa azken partida, Tolosako (Gipuzkoa) Beotibar pilotalekuan; profesionaletako azken urteetan ez zuen partida askorik jokatu.

2009ko otsailean, Errioxako Pilota Federazioko zuzendari tekniko izendatu zuten, eta urte bereko irailean Munduko Pilotari Elkartearen sortzaileetako bat izan zen. 2012ko irailaz geroztik, Nafarroako Pilota Federazioko zuzendari teknikoa da.

Kirol lorpenak 
 1998ko bigarren mailako buruz buruko txapelketa
 2003ko Nafarroako lau eta erdiko txapelketa.

Erreferentziak 

Aspeko pilotariak
Baiko Pilotako pilotariak
Nafarroa Garaiko pilotariak
Burlatarrak